משנה יבמות ו ניקוד
הַבָּא עַל יְבִמְתּוֹ, 
בֵּין בְּשׁוֹגֵג בֵּין בְּמֵזִיד, 
בֵּין בְּאוֹנֶס בֵּין בְּרָצוֹן, 
אֲפִלּוּ הוּא שׁוֹגֵג וְהִיא מְזִידָה, 
הוּא מֵזִיד וְהִיא שׁוֹגֶגֶת, 
הוּא אָנוּס וְהִיא לֹא אֲנוּסָה, 
הִיא אֲנוּסָה וְהוּא לֹא אָנוּס, 
אֶחָד הַמְּעָרֶה וְאֶחָד הַגּוֹמֵר, 
קָנָה.
וְלֹא חָלַק בֵּין בִּיאָה לְבִיאָה:

וְכֵן הַבָּא עַל אַחַת מִכָּל הָעֲרָיוֹת שֶׁבַּתּוֹרָה, אוֹ פְּסוּלוֹת, 
כְּגוֹן אַלְמָנָה לְכֹהֵן גָּדוֹל, 
גְּרוּשָׁה וַחֲלוּצָה לְכֹהֵן הֶדְיוֹט, 
מַמְזֶרֶת וּנְתִינָה לְיִשְׂרָאֵל, 
בַּת יִשְׂרָאֵל לְמַמְזֵר וּלְנָתִין, 
פְּסָלָהּ; 
וְלֹא חָלַק בֵּין בִּיאָה לְבִיאָה:

אַלְמָנָה לְכֹהֵן גָּדוֹל, 
גְּרוּשָׁה וַחֲלוּצָה לְכֹהֵן הֶדְיוֹט, 
מִן הָאֵרוּסִין, 
לֹא יֹאכְלוּ בִּתְרוּמָה. 
רַבִּי אֱלִיעֶזֶר וְרַבִּי שִׁמְעוֹן מַכְשִׁירִין. 
נִתְאַרְמְלוּ אוֹ נִתְגָּרְשׁוּ מִן הַנִּשּׂוּאִין, 
פְּסוּלוֹת; 
מִן הָאֵרוּסִין, כְּשֵׁרוֹת:

כֹּהֵן גָּדוֹל לֹא יִשָּׂא אַלְמָנָה, 
בֵּין אַלְמָנָה מִן הָאֵרוּסִין בֵּין אַלְמָנָה מִן הַנִּשּׂוּאִין, 
וְלֹא יִשָּׂא אֶת הַבּוֹגֶרֶת. 
רַבִּי אֱלִיעֶזֶר וְרַבִּי שִׁמְעוֹן מַכְשִׁירִין בְּבוֹגֶרֶת. 
לֹא יִשָּׂא אֶת מֻכַּת עֵץ. 
אֵרַס אֶת הָאַלְמָנָה, וְנִתְמַנָּה לִהְיוֹת כֹּהֵן גָּדוֹל, 
יִכְנוֹס. 
וּמַעֲשֶׂה בִּיהוֹשֻׁעַ בֶּן גַּמְלָא, 
שֶׁקִּדֵּשׁ אֶת מָרְתָא בַּת בַּיְתוֹס, 
וּמִנָּהוּ הַמֶּלֶךְ לִהְיוֹת כֹּהֵן גָּדוֹל, 
וּכְנָסָהּ. 
שׁוֹמֶרֶת יָבָם שֶׁנָּפְלָה לִפְנֵי כֹּהֵן הֶדְיוֹט,
 וְנִתְמַנָּה לִהְיוֹת כֹּהֵן גָּדוֹל, 
אַף עַל פִּי שֶׁעָשָׂה בָּהּ מַאֲמָר, הֲרֵי זֶה לֹא יִכְנוֹס. 
כֹּהֵן גָּדוֹל שֶׁמֵּת אָחִיו, חוֹלֵץ וְלֹא מְיַבֵּם:

כֹּהֵן הֶדְיוֹט לֹא יִשָּׂא אַיְלוֹנִית, 
אֶלָּא אִם כֵּן יֵשׁ לוֹ אִשָּׁה וּבָנִים. 
רַבִּי יְהוּדָה אוֹמֵר: 
אַף עַל פִּי שֶׁיֵּשׁ לוֹ אִשָּׁה וּבָנִים, 
לֹא יִשָּׂא אַיְלוֹנִית, 
שֶׁהִיא זוֹנָה הָאֲמוּרָה בַּתּוֹרָה. 
וַחֲכָמִים אוֹמְרִים: 
אֵין זוֹנָה אֶלָּא גִּיּוֹרֶת, וּמְשֻׁחְרֶרֶת, וְשֶׁנִּבְעֲלָה בְּעִילַת זְנוּת:

לֹא יִבָּטֵל אָדָם מִפְּרִיָּה וּרְבִיָּה, 
אֶלָּא אִם כֵּן יֵשׁ לוֹ בָּנִים. 
בֵּית שַׁמַּאי אוֹמְרִים, שְׁנֵי זְכָרִים. 
וּבֵית הִלֵּל אוֹמְרִים, זָכָר וּנְקֵבָה, 
שֶׁנֶּאֱמַר : "זָכָר וּנְקֵבָה בְּרָאָם". 
נָשָׂא אִשָּׁה, וְשָׁהָה עִמָּהּ עֶשֶׂר שָׁנִים וְלֹא יָלְדָה, 
אֵינוֹ רַשַּׁאי לִבָּטֵל. 
גֵּרְשָׁהּ, 
מֻתֶּרֶת לִנָּשֵׂא לְאַחֵר, 
וְרַשַּׁאי הַשֵּׁנִי לִשְׁהוֹת עִמָּהּ עֶשֶׂר שָׁנִים. 
וְאִם הִפִּילָה, 
מוֹנֶה מִשָּׁעָה שֶׁהִפִּילָה.

הָאִישׁ מְצֻוֶּה עַל פְּרִיָּה וּרְבִיָּה, אֲבָל לֹא הָאִשָּׁה. 
רַבִּי יוֹחָנָן בֶּן בְּרוֹקָא אוֹמֵר, 
עַל שְׁנֵיהֶם הוּא אוֹמֵר : 
"וַיְבָרֶךְ אֹתָם אֱלֹהִים וַיֹּאמֶר לָהֶם אֱלֹהִים פְּרוּ וּרְבוּ":

יבמות ו
ו